**Συμπληρωματικό κείμενο για το ECOCITY FORUM 2018 «Κυκλική Οικονομία στις Έξυπνες Πόλεις»**

Στην Ευρώπη απολαμβάνουμε μια ποιοτική ζωή με απεριόριστη πρόσβαση σε καταναλωτικά αγαθά. Θεωρούμε ως δεδομένη την κατάσταση αυτή, με μόνη εξαίρεση την οικονομική κρίση λόγω της οποίας αναγκαστικά περιορίσαμε την κατανάλωση. Ωστόσο, η πραγματικότητα είναι διαφορετική. Χρησιμοποιούμε τους φυσικούς πόρους ταχύτερα απ’ ό,τι μπορούν να αναπληρωθούν. Αν συνεχίσουμε να παράγουμε και να καταναλώνουμε με τον ίδιο τρόπο, μέχρι το 2050 θα έχουμε εξορύξει πέντε φορές περισσότερους πόρους απ’ ότι σήμερα. Για τον λόγο αυτό η ΕΕ προετοιμάζει τη μετάβαση σε μια πιο πράσινη οικονομία, την κυκλική οικονομία.

Ο δρόμος προς την κυκλική οικονομία περνάει μέσα από την πράσινη επιχειρηματικότητα. Τομείς όπως η επεξεργασία των αποβλήτων και η ανακύκλωση, η κατανάλωση νερού, η παραγωγή ενέργειας από ανανεώσιμες πηγές, είναι μερικοί από τους ταχύτατα αναπτυσσόμενους παραγωγικούς τομείς, που ακόμη και κατά τη διάρκεια της κρίσης ευδοκίμησαν.

Για την Ελλάδα τα καλά νέα είναι το παγκόσμιο φόρουμ για την κυκλική οικονομία που οργανώνει η περιβαλλοντική οργάνωση ECOCITY και θα διεξαχθεί από 3-5 Οκτωβρίου στην Θεσσαλονίκη. Προσωπικότητες από ολόκληρο τον κόσμο θα συγκεντρωθούν στην μοναδική αυτή διοργάνωση και μέσα από παράλληλα συνέδρια και εργαστήρια θα δημιουργηθεί το εγχειρίδιο της κυκλικής οικονομίας για την Ελλάδα. Πρόκειται για ένα εργαλείο που θα αποτυπώνει τα αποτελέσματα του Forum και θα παραδοθεί στους Δήμους όλης της χώρας με σκοπό να αποτελέσει τον οδικό χάρτη για να κάνουμε επιτυχημένα τη μετάβαση στην πράσινη οικονομία.

Η κυκλική οικονομία αφήνει πίσω το παρωχημένο μοντέλο της κατασκευαστικής βιομηχανίας που βασίζεται στην εξόρυξη φυσικών πόρων κατόπιν την κατασκευή του προϊόντος, την πώληση του και με τελικό προορισμό τη χωματερή, και αναζητά μια νέα δυναμική σε όλα τα στάδια και όλους τους τομείς. Από τον σχεδιασμό και την κατασκευή μέχρι την ανάπτυξη μιας νέας γενιάς προϊόντων με παρατεταμένη ζωή που θα μπορούν να επισκευαστούν, να επαναχρησιμοποιηθούν αυτούσια ή τα εξαρτήματα τους αφού αποσυναρμολογηθούν, και τέλος να ανακυκλωθούν. Στο ECOCITY FORUM 2018 λοιπόν, οι καινοτόμες ιδέες θα βραβευτούν στο διαγωνισμό που διοργανώνει η Αλεξάνδρεια Ζώνη Καινοτομίας Θεσσαλονίκης.

Τέλος, για τους συνέδρους αλλά και για όσους πάρουν μέρος στις εργασίες του Φόρουμ το ECOCITY θα τους δώσει τη δυνατότητα να ξεναγηθούν στην «Ανθεκτική Έξυπνη Πόλη» της Θεσσαλονίκης. Παράλληλα το ECOCITY FORUM 2018 θα πλαισιώνεται από καλλιτεχνικές εκδηλώσεις, κατά την έναρξη και λήξη των εργασιών, ενώ στους χώρους του ECOCITY FORUM 2018 θα υπάρχει και έκθεση των ενδημικών φυτών της Αθωνικής Χερσονήσου.